Komisijos reglamentas (EB) Nr. 2383/2002
2002 m. gruodžio 30 d.
iš dalies keičiantis Reglamentą (EB) Nr. 2366/98, nustatantį išsamias pagalbos sistemos alyvuogių aliejaus gamybai taikymo taisykles nuo 1998-1999 iki 2003-2004 prekybos metų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 1513/2001 [2], ypač į jo 5 straipsnį,
atsižvelgdama į 1984 m. liepos 17 d. Tarybos reglamentą (EEB) Nr. 2261/84, nustatantį bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms suteikimo taisykles [3], su paskutiniais pakeitimais, padarytais Reglamentu (EB) Nr. 1639/98 [4], ypač į jo 19 straipsnį,
atsižvelgdama į 1988 m. liepos 20 d. Tarybos reglamentą (EB) Nr. 1638/98, iš dalies keičiantį Reglamentą Nr. 136/66/EEB dėl bendro aliejų ir riebalų rinkos organizavimo [5], su paskutiniais pakeitimais, padarytais Reglamentu (EB) Nr. 1513/2001, ypač į jo 4 straipsnį,
kadangi:
(1) Komisijos reglamentas (EB) Nr. 2366/98 [6] su paskutiniais pakeitimais, padarytais Reglamentu (EB) Nr. 1249/2002 [7] nustato, kad alyvuogių augintojai privalo pateikti derliaus deklaracijas iki kiekvienų prekybos metų gruodžio 1 dienos. Šio reglamento 20 straipsnio 1 dalis nustato, kad gamintojų organizacijos, arba tam tikrais atvejais, jų asociacijos, turi pateikti savo narių derliaus deklaracijas su visais pakeitimais atitinkamos valstybės narės kompetentingai institucijai.
(2) Tačiau tam tikruose alyvuogių auginimo regionuose, kuriuose pateikiama ypač daug derliaus deklaracijų, vyksta alyvmedžių giraičių restruktūrizacija ar yra kitokios ypatingos aplinkybės, pirmiau paminėtos datos kontroliavimui jau netinka. Todėl reikia nustatyti sąlygas, kad laikydamosi tam tikrų apribojimų, valstybės narės galėtų pratęsti derliaus deklaracijų pateikimo kompetentingai institucijai terminą, kad tam tikruose regionuose būtų galima pagerinti kontroliavimo efektyvumą.
(3) Pagalbos alyvuogių aliejaus gamybai sistemos vadyba ir monitoringas reikalauja, kad Reglamento (EB) Nr. 2366/98 5 straipsnyje nurodyta informacija apie naujus sodinukus būtų teikiama reguliariai. Todėl Komisijai taip pat reikia pranešti 1998-1999 ir 1999-2000 prekybos metais turimų alyvmedžių skaičių.
(4) Todėl Reglamentas (EB) Nr. 2366/98 turi būti atitinkamai iš dalies pakeistas.
(5) Suteikiant galimybę pratęsti Reglamento (EB) Nr. 2366/98 1 straipsnio 1 dalyje nurodytą terminą nuo einamųjų prekybos metų, šis reglamentas turi įsigalioti nuo 2002 m. lapkričio 30 d., todėl turi būti numatytos sąlygos dėl jo įsigaliojimo nedelsiant.
(6) Šiame Reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2366/98 iš dalies keičiamas taip:
1) 1 straipsnio 1 dalis pakeičiama taip:
"1. Siekiant teikti pagalbą alyvuogių aliejaus gamybai, kaip numatyta Reglamento 136/66/EEB 5 straipsnyje, alyvuogių augintojai kiekvienais prekybos metais iki gruodžio 1 dienos pateikia derliaus deklaracijas, kuriose nurodo duomenis apie jų derančius derlingus alyvmedžius ir jų valdomas alyvmedžių giraites atitinkamų prekybos metų gruodžio 1 dieną, kurią atitinka deklaracijos. Tačiau siekiant kai kuriuose regionuose pagerinti kontrolės efektyvumą, valstybės narės gali ilgiausiai trimis mėnesiais pratęsti derliaus deklaracijų pateikimo terminą.
Iki kiekvienų atitinkamų prekybos metų sausio 1 dienos valstybės narės praneša Komisijai, kuriuose regionuose ir dėl kokių priežasčių derliaus deklaracijų pateikimo terminas pratęstas ir kokia nustatyta naujo termino diena."
2) 5 straipsnio 4 dalis pakeičiama šiomis ketvirta ir penkta dalimis:
"4. Iki 2001 m. spalio 31 d. valstybės narės praneša Komisijai, kokių priemonių ėmėsi dėl antroje ir trečioje pastraipoje numatytos paraiškų priežiūros ir pažeidėjų nubaudimo.
5. Iki atitinkamų prekybos metų spalio 15 dienos valstybės narės praneša Komisijai alyvmedžių skaičių dėl kurių pagal antrą pastraipą:
- buvo pateikta deklaracija apie ketinimą sodinti,
- valstybė narė laiko juos esant atsodintais vietoj išrautų medžių,
- pagal patvirtintą programą, pagal 4 straipsnį, valstybė narė juos laiko sodiniais,
- valstybė narė juos laiko esant papildomais sodiniais, kurie po 2001 m. spalio 31 d. neturi teisės į pagalbą.
Tačiau Komisijai iki 2003 m. vasario 28 d. pranešama pirmame papunktyje nurodyta informacija apie 2000/2001 ir 2001/2002 prekybos metus."
3) 20 straipsnio 1 dalis pakeičiama taip:
"1. Kiekvienais prekybos metais iki sausio 1 dienos gamintojų organizacijos arba, tam tikrais atvejais jų asociacijos, atitinkamai valstybės narės kompetentingai institucijai pateikia savo narių derliaus deklaracijas su visais jų pakeitimais. Tačiau, tam tikruose regionuose siekiant pagerinti kontrolės efektyvumą, valstybės narės gali ilgiausiai trimis mėnesiais pratęsti deklaracijų pateikimo terminą.
Iki kiekvienų atitinkamų prekybos metų sausio 1 dienos valstybės narės praneša Komisijai, kuriuose regionuose ir dėl kokių priežasčių derliaus deklaracijų pateikimo terminas pratęstas ir kokia nustatyta naujo termino diena."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Reglamentas taikomas nuo 2002 m. lapkričio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 30 d.